Dít is hoe Aranka Berends, 'n GH-leser, 30 kg verloor het! - Goeie Huishouding
Tuis » Dít is hoe Aranka Berends, 'n GH-leser, 30 kg verloor het!
Dít is hoe Aranka Berends, 'n GH-leser, 30 kg verloor het!
Wat 'n bemoedigende verhaal!
Ontmoet Aranka Berends, 'n 44-jarige bemarkingskoördineerder, wat deur middel van haalbare doelwitte, ondersteuning van haar naastes en 'n gesonde uitlaat vir spanning haar verslankingsdoelwitte behaal het. Dít is hoe sy dit reggekry het – en die gewig afhou:
My gewig het ná die geboorte van my dogter 'n probleem begin raak. Ek was in die een slegte verhouding ná die ander en het geëet om myself beter te laat voel. Die lewe as 'n enkelma was stresvol en het my nóg laat eet. Ek het gereeld kitskos bestel en voor die TV gesit en peusel.
Ek het besef my gewig was 'n probleem toe ek nie meer met die trappe by die werk kon oploop sonder om uitasem te raak nie. My knieë was onder druk en ek het hoë bloeddruk gehad en met onbeheerbare sweet gesukkel, wat baie vernederend was. Kollegas het geweet ek is ongelukkig en het my aangemoeding om by Weight Watchers en die gim aan te sluit.
Voor: 144.6 kg
Na: 114.6 kg
Die program is nie so beperkend soos ander programme nie, en dis hoekom dit vir my werk. As ek 'n sjokolade wil eet, kán ek, solank ek by my puntetoelae bly. Elke eet- en drinkding is op die koslys. Die weeklikse weegsessies werk regtig – jy vrees dit, maar dit hou jou gemotiveerd. Ek het vir myself 'n langtermyndoelwit gestel om 30 kg te verloor en stel ook kleiner doelwitte – "dié week gaan ek 2 kg afskud".
Ek het ook aan my emosionele probleme gewerk met behulp van spirituele leiding van 'n vriend wat reiki beoefen. Die selfrefleksie was moeilik, maar die moeite werd. Ek het my doelwit ná 'n jaar bereik en handhaaf dit, maar ek is nog nie by my teikengewig nie. Die beste deel was om nr. 28-jeans vir nr. 18-jeans te verruil. Die gewigsverlies het my verander. Ek pak nou dinge aan wat ek nie gedink het moontlik is nie en ek skuil nie meer in die skadu's nie. Ek plaas myself daar buite vir die wêreld om te sien.
Ontbyt: Provita met mozzarella en 'n jogurt of eier en spek
Peuselhappie: Om 10:30: 8 amandels of 'n vrug of pretzels of biltong
Middagete: Hoenderslaai of 'n wrap, of sop en 'n broodrolletjie
Peuselhappie: Om 15:30: 'n Vrug of ryskoekies
Aandete: Hoender, groente en babaaartappels of (een keer per week) pasta en slaai of bredie en rys
Drankies: Oggend: Kookwater en 'n skyfie suurlemoen. Werk: Swart koffie met een versoeter en 3 ℓ water. Middagete: Coke Zero Sugar of Sprite Zero. Namiddag: Rooibostee. Aandete: Vrugtesap (helfte sap, helfte sodawater). Wyn (helfte wyn, helfte soda) by spesiale geleenthede
Aranka se wenke
Beplan oor naweke elke maaltyd vir die week en koop dan die nodige kruideniersware.
By Weight Watchers hou jy van elke maaltyd en drankie tred. Tel jou punte reg op en hou by jou puntetoelae.
Stel klein doelwitte. Wanneer jy een bereik, beloon jouself, maar nie met kos nie. Koop byvoorbeeld 'n nuwe kledingstuk of gaan vir 'n manikuur …